吳山圖記
作者：明代：歸有光 
篇章：古文觀止 卷十二・明文

paragraphs: 吳、長洲二縣，在郡治所，分境而治。而郡西諸山，皆在吳縣。其最高者，穹窿、陽山、鄧尉、西脊、銅井。而靈巖，吳之故宮在焉，尚有西子之遺蹟。若虎丘、劍池及天平、尚方、支硎，皆勝地也。而太湖汪洋三萬六千頃，七十二峯沉浸其間，則海內之奇觀矣。
餘同年友魏君用晦爲吳縣，未及三年，以高第召入爲給事中。君之爲縣，有惠愛，百姓扳留之，不能得，而君亦不忍於其民。由是好事者繪《吳山圖》以爲贈。
夫令之於民，誠重矣。令誠賢也，其地之山川草木，亦被其澤而有榮也；令誠不賢也，其地之山川草木，亦被其殃而有辱也。君於吳之山川，蓋增重矣。異時吾民將擇勝於巖巒之間，尸祝於浮屠、老子之宮也，固宜。而君則亦既去矣，何復惓惓於此山哉?昔蘇子瞻稱韓魏公去黃州四十餘年而思之不忘，至以爲《思黃州》詩，子瞻爲黃人刻之於石。然後知賢者於其所至，不獨使其人之不忍忘而已，亦不能自忘於其人也。
君今去縣已三年矣。一日，與餘同在內庭，出示此圖，展玩太息，因命餘記之，噫!君之於吾吳有情如此，如之何而使吾民能忘之也!